Garcilaso de la Vega (gebore omstreeks 1501 – 14 Oktober 1536) was 'n Spaanse soldaat en digter. Alhoewel hy nie die eerste of die enigste digter was wat temas en poëtiese tegnieke uit die Italiaanse Renaissance in Spanje bekendgestel het nie was hy die mees invloedryke digter wat so gedoen het. Gedurende sy leeftyd was hy welbekend in poëtiese kringe. Sy digkuns is tot vandag toe steeds gewild. Na sy dood is sy werk in 1543 gepubliseer deur Juan Boscán. Dit het verskeie geannoteerde publikasies beleef, die eerste en mees beroemde waarvan in 1574 verskyn het. Garcilaso is tussen 1498 en 1503 in die Spaanse stad Toledo gebore. Volgens Clavería Boscán is hy tussen 1487 en 1492 gebore; 'n ander bron vermeld die jaar 1501. Sy vader, Garcilaso de la Vega, was 'n edelman en ambassadeur aan die koninklike hof van die Katolieke koningshuise en die derde seun van Pedro Suárez de Figueroa. Sy moeder was Sancha de Guzmán. Garcilaso was die tweede seun, wat beteken het dat hy nie die mayorazgo (aanspraak) op sy vader se boedel ontvang het nie.